সূত্রগুলো জানায়, কোটা আন্দোলনের পর সারা দেশে শিক্ষার্থীদের বর্তমান এ আন্দোলন নিয়ে চরম বিপাকে পড়েছে সরকার। বিশেষ করে আন্দোলনে দল-মত নির্বিশেষে সব শ্রেণী-পেশার মানুষের স্বতঃস্ফূর্ত সমর্থন সরকারকে বেশ চাপের মধ্যে ফেলেছে। কোমলমতি শিক্ষার্থীদের ওপর দমনমূলক ব্যবস্থা নেয়া হলে আপামর জনগণ আরো ক্ষুব্ধ হয়ে উঠতে পারে, যা আগামী নির্বাচনে চরম নেতিবাচক প্রভাব ফেলতে পারে বলে আশঙ্কা রয়েছে। এ অবস্থায় সরকারের নির্দেশে শুরুর দিকে কোমলমতি শিক্ষার্থীদের আন্দোলনে কোনো রকম বাধা না দিয়ে বরং সহযোগিতামূলক আচরণ করে আসছিল প্রশাসন। খুদে শিক্ষার্থীদের হাতে সরকারের অনেক সিনিয়র মন্ত্রী এমপি, পুলিশ, র্যাবসহ প্রশাসনের সিনিয়র কর্মকর্তারা বিব্রত হলেও নীরবে হজম করে গেছেন তারা। বরং শিক্ষার্থীদের চাপের মুখে চলমান আন্দোলনকে সমর্থনের প্রকাশ্য ঘোষণা দেন সরকারের নীতিনির্ধারকরা। প্রধানমন্ত্রীও শিক্ষার্থীদের ৯ দফা দাবি মেনে নেয়ার ঘোষণা দেন। তবে তাও কোনো কাজে আসেনি। শিক্ষার্থীরা প্রধানমন্ত্রীর ঘোষণাকে আমলে না নিয়ে এখনো রাস্তায় রয়েছে। অবস্থা সামাল দিতে গিয়ে গত কয়েক দিন ধরে হিমশিম খাচ্ছেন স্বরাষ্ট্রমন্ত্রীসহ সরকারের নীতিনির্ধারকেরা। গতকাল রোববার ও আগের দিন শনিবার পুলিশ এবং সরকারসমর্থিত নেতাকর্মীদের সাথে বিভিন্ন স্থানে রক্তক্ষয়ী সংঘর্ষে জড়িয়েছে শিক্ষার্থীরা।